Continua el voluntariat de persones alimentadores de felins
13 de març de 2023

Manises, 13 de març de 2023. La Regidoria de Benestar Animal de l'Ajuntament de Manises, es va reunir amb l'Associació Projecte Animalista Manises i les persones alimentadores de les colònies felines del nostre municipi així com amb el responsable del Grup de Mediació de la Policia Local.

“Des del departament ens sentim molt orgulloses de la implicació de les persones alimentadores perquè sense elles aquest projecte no hauria sigut possible”, ha indicat la regidora de Benestar Animal, Irene Camps.

En la reunió es van tractar diversos temes com la coordinació, els sistemes d'alimentació i els protocols sanitaris i del mètode CER (Captura-Esterilització-Retorn) de felins. També es van renovar els carnets d'alimentació a les persones voluntàries i es van recollir propostes i van resoldre dubtes.

Tant des de la regidoria com des del voluntariat alimentador es va acordar la necessitat d'informar la ciutadania sobre els beneficis que comporta la convivència amb les nostres colònies i el per què de la necessitat de la seua cura i supervisió, per tant, no volem que el nostre Pla Colonial felí quede com una tasca interna de l'Ajuntament, sinó més aviat, com un projecte ciutadà, de cooperació i de convivència.